b'\n_START_ARTICLE_\nNasjonalr\xc3\xa5dsvalget i \xc3\x98sterrike 2019\n_START_SECTION_\nBakgrunn\n_START_PARAGRAPH_\nForbundskansler Sebastian Kurz kunngjorde 18. mai 2019 at det ville bli avholdt nyvalg p\xc3\xa5 et \xc2\xabtidligst mulig tidspunkt\xc2\xbb i l\xc3\xb8pet av 2019. Deretter vedtok Nasjonalr\xc3\xa5det 14. juni 2019 \xc3\xa5 oppl\xc3\xb8se seg selv med virkning 3. juli samme \xc3\xa5r._NEWLINE_Bakgrunnen for nyvalget var den s\xc3\xa5kalte \xc2\xabIbiza-aff\xc3\xa6ren\xc2\xbb, der visekansler Heinz-Christian Strache i et skjult videoopptak blant annet antydet en byttehandel med statlige oppdrag mot partist\xc3\xb8tte fra en russisk statsborger. Opptaket var sannsynligvis en felle, iscenesatt av per mai 2019 ukjente personer. Strache antydet i sin avskjedstale at det var ironikeren Jan B\xc3\xb6hmermann som sto bak opptakene._NEWLINE_Den sittende koalisjonsregjering \xc3\x96VP-FP\xc3\x96, ledet av forbundskansler Sebastian Kurz, tapte deretter et mistillitsvotum i Nasjonalr\xc3\xa5det. Etter en kortvarig overgangsregjering basert p\xc3\xa5 \xc3\x96VP men uten Sebastian Kurz, samt ekspert-statsr\xc3\xa5der, ble regjeringen Brigitte Bierlein utnevnt. Bierleins regjering var partil\xc3\xb8s og besto kun av fagfolk p\xc3\xa5 sine omr\xc3\xa5der.\n_START_SECTION_\nUtgangsposisjon\n_START_PARAGRAPH_\nEtter valget i 2017 hadde \xc3\x96VP 63 medlemmer i parlamentet, SP\xc3\x96 52, FP\xc3\x96 51, NEOS 10 og JETZT 8 medlemmer. Foran nyvalget var to av \xc3\x96VP tr\xc3\xa5dt ut av gruppen og registrert som gruppel\xc3\xb8se (OK = Ohne Klub).\n_START_SECTION_\nValgsystem\n_START_PARAGRAPH_\nNasjonalr\xc3\xa5det har 183 medlemmer._NEWLINE_Valgperioden har siden 2008 v\xc3\xa6rt fem \xc3\xa5r. Stemmerett har borgere som p\xc3\xa5 valgdagen har fylt 16 \xc3\xa5r. Valgbarhetsalderen er tilsvarende 18 \xc3\xa5r._NEWLINE_Landet er inndelt i ni delstatsvalgkretser, som igjen er inndelt i tilsammen 39 regionalvalgkretser._NEWLINE_Hver velger har kun \xc3\xa9n stemme som gis til et parti. Dette gjelder i motsetning til systemet i Tyskland og flere av Tysklands delstater, der man f\xc3\xa5r to stemmer, en for partiet og en for en person i valgkretsen. Velgerne i \xc3\x98sterrike kan imidlertid gi en preferansestemme for en kandidat p\xc3\xa5 den partilisten velgeren bruker.\n_START_SECTION_\nMandatfordelingen\n_START_PARAGRAPH_\nMedlemmene velges etter en fordeling av stemmene i tre trinn. F\xc3\xb8rste trinn er de 39 regionalvalgkretsene, andre trinn de ni delstatene, og tredje trinn det nasjonale plan. Setene som tildeles p\xc3\xa5 et lavere niv\xc3\xa5, blir regnet sammen med det h\xc3\xb8yere, slik at det skjer korrigeringer, og ingen summering.\n_START_SECTION_\nF\xc3\xb8rste trinn\n_START_PARAGRAPH_\nVed opptellingen blir det p\xc3\xa5 delstatsniv\xc3\xa5 fastsatt et valgtall, som er samtlige avgitte, gyldige stemmer, dividert med antall kandidater fra delstaten._NEWLINE_Bare partier som oppn\xc3\xa5r minst ett mandat i en regionalvalgkrets, eller minst 4\xc2\xa0% av de avgitte stemmer i hele landet, blir med videre til fordelingen p\xc3\xa5 delstatsniv\xc3\xa5.\n_START_SECTION_\nAndre trinn\n_START_PARAGRAPH_\nP\xc3\xa5 delstatsniv\xc3\xa5 blir hvert parti tildelt et antall representanter ved \xc3\xa5 dividere stemmer for partiet med valgtallet. Dersom for eksempel valgtallet er 25 000 stemmer, m\xc3\xa5 partiet oppn\xc3\xa5 50 000 stemmer for \xc3\xa5 f\xc3\xa5 to kandidater._NEWLINE_Internt p\xc3\xa5 partilistene influeres hvem som endelig skal f\xc3\xa5 sitte i parlamentet, av hvor mange preferansestemmer vedkommende har f\xc3\xa5tt.\n_START_SECTION_\nTredje trinn\n_START_PARAGRAPH_\nVed fordelingen p\xc3\xa5 nasjonalt plan fordeles de 183 mandatene etter partienes oppn\xc3\xa5dde stemmetall. Dersom et parti har oppn\xc3\xa5dd flere mandater etter andre trinn, enn forholdstallet etter fordelingen p\xc3\xa5 tredje trinn skulle tilsi, er det oppst\xc3\xa5tt et overskuddsmandat. Partiet beholder overskuddsmandatet, som trekkes fra det antall mandater som skal fordeles blant de \xc3\xb8vrige partiene, slik at summen uansett blir 183.\n_START_SECTION_\nValgresultat\n_START_PARAGRAPH_\nValget ga fremgang \xc3\x96VP som gikk frem med seks prosentpoeng til 37,5\xc2\xa0%, men s\xc3\xa6rlig for De Gr\xc3\xb8nne som gikk fra 4\xc2\xa0% til 13,8\xc2\xa0% av stemmene. FP\xc3\x96 fikk 16,2\xc2\xa0%, gikk sterkt tilbake og tapte 10,5 prosentpoeng sammenliknet med forrige valg. Det sosialdemokratiske SP\xc3\x96 fikk 21,2\xc2\xa0% av stemmene og gikk ogs\xc3\xa5 tilbake, med 5,5 prosentpoeng. NEOS fikk 8,1\xc2\xa0%, en fremgang p\xc3\xa5 3,1 prosentpoeng.'